SURSE Ionuț Sindile va fi schimbat din funcția de șef al Jandarmeriei/ În locul lui va fi numit Constantin Florea, inspector șef la Craiova

Șeful Jandarmeriei, Ionuț Sindile, va fi schimbat din funcție, urmând să fie înlocuit cu inspectorul șef al Jandarmeriei de la Craiova, Constantin Florea, au declarat pentru G4Media.ro surse din ministerul de interne. Sindile este anchetat de procurori în dosarul reprimării violente a manifestanților din 10 august 2018. A fost pus sub acuzare pentru complicitate la abuz in serviciu și complicitate la participație improprie la purtare abuziva.

Potrivit surselor G4Media.ro, Florea este un apropiat al ministrului de interne, Mihai Fifor și al Olguței Vasilescu.

Ionuț Sindile a fost la comanda Jandarmeriei, când au avut loc incidentele din Piața Victoriei dintre jandarmi și protestatari, au declarat pentru G4Media.ro surse din ministerul de interne. Potrivit acestora, șeful Jandarmeriei Române, Sebastian Cucoș, ar fi fost plecat de câteva zile din țară.

Sindile este originar din Teleorman, județul controlat de Liviu Dragnea și de unde provin premierul Viorica Dăncilă și ministrul de Interne, Carmen Dan, potrivit comunicatului oficial al Jandarmeriei.

Cine este viitorul șef al Jandarmeriei? Constantin Florea este în prezent șeful Inspectoratului de Jandarmi „Mihai Bravul” din Craiova. Potrivit CV-ului, Florea a absolvit, pe lângă Colegiul Național de Apărare, Colegiul Național de Informații din cadrul Academiei Naționale de Informații „Mihai Viteazul” Bucureşti.

Potrivit unui articol publicat în 2018 de oltenia.info, Florea ocupă această funcție de 9 ani, iar de 14 ani se află la conducerea instituției (2004 – 2009 a fost adjunct). Lucrează la Jandarmerie din 1990. Și-a făcut stagiul militar la Jandarmeria București în 1984 apoi a revenit în Filiașul natal unde a învățat o meserie: prelucrător prin așchiere.

Nu a mai avut timp să o practice deoarece a intrat la școala de ofițeri de la Băneasa.

Potrivit oltenia.info.ro, soția sa Emilia Florea lucrează la Consiliul Județean de unde încasa în 2014 suma de 18.733 de lei.

La rândul ei, Cristina Florea era secretară la SC Club Sportiv U Craiova SA de unde pleca de acasă cu 4500 lei în 2014. În 2015, salariul doamnei Florea la Consiliul Județean Dolj crește la 27.000 de lei, iar veniturile fetiței la CSU Craiova SA cresc și ele la 18.000 de lei. Fata șefului de la jandarmi a fost atunci avansată de la secretară la asistent comunicare.

Așadar cu o soție angajată la Consiliul Județean condus de social-democratul Ion Prioteasa și o fiică angajată de clubul partidului, Florea nu putea decât să fie totalmente împotriva suporterilor Universității Craiova, mai scrie oltenia.info.ro

Vezi aici CV-ul complet a lui Constantin Florea